แรงขายหุ้นใหญ่ฉุด SET บ่ายร่วง 8 จุด วิตกยอด “โควิด” กดดันแผนเปิดเมือง
SET บ่ายร่วง 8 จุด เซ่นแรงขายหุ้นใหญ่และกังวลตัวเลขผู้ติดเชื้อโควิด-19 ที่สูงขึ้น อีกทั้งกลุ่มเปิดเมืองเกิดความไม่แน่ใจว่าจะเปิดเมืองได้หรือไม่
9 ก.ย. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 15.01 น. อยู่ที่ 1,632.19 จุด ลดลง 8.26 จุด หรือ 0.50% สูงสุดที่ 1,646.07 จุด ต่ำสุดที่ 1,626.95 จุด มูลค่าการซื้อขาย 62.39 หมื่นล้านบาท
นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ แกว่งตัวแคบบวกลบสลับ โดยการปรับขึ้นมาจากกลุ่มถ่านหินดีดตัวขึ้น แต่มีแรงขายกลุ่มอิเล็กทรอนิกส์ – DELTA, KCE, ส่วนกลุ่ม ICT – ADVANC, INTUCH สลับออกมา โดยภาพรวมนักลงทุนกลับมากังวลตัวเลขผู้ติดเชื้อโควิด-19 ที่สูงขึ้นเป็น 16,031 ราย จากวานนี้ 14,176 ราย ทำให้กลุ่มเปิดเมือง นำโดย AOT ปรับตัวลงมาก และเกิดความไม่แน่ใจว่าจะเปิดเมืองได้หรือไม่
นอกจากนี้ ตลาดหุ้นภูมิภาคเอเชียก็แกว่งไร้ทิศทาง แต่ส่วนใหญ่เป็นลบ อาทิ ดัชนีฮั่งเส็ง-1.60% ดัชนีนิเคอิ -0.75% เนื่องจากกังวลการประชุมธนาคารกลางยุโรป (ECB) ในวันนี้จะปรับลดวงเงิน QE หลังจากตัวเลขเงินเฟ้อเร่งตัวขึ้นมา
สำหรับแนวโน้มบ่ายวันนี้ คาดว่าจะแกว่งตัวคล้ายภาคเช้าอิงทางลบ เพราะความกังวลผู้ติดเชื้อโควิดกลับเพิ่มขึ้นเป็นแรงกดดันพอสมควร พร้อมให้แนวรับ 1,630 จุด แนวต้าน 1,645 จุด
 
 
 
 
 
 